runetrust/blame-folketinget-dk huggingface dataset:
Nicolai Wammen (S), 2023-01-18:
Det glæder mig, at Hans Kristian Skibby siger, at det aldrig er for sent at blive klogere.
Det gælder nok for os alle sammen.
Når det er sagt, tror jeg, Hans Kristian Skibby og Folketinget ville være meget dårligt stedt, hvis den til enhver tid siddende finansminister gik ind og blandede sig i, hvordan de dygtige økonomer i Finansministeriet regner på tingene, ud fra hvad man lige selv kunne have af politiske præferencer eller økonomisk ideologi.
Jeg tror faktisk, at noget af det, der kendetegner Danmark, er, at vi har nogle meget dygtige økonomer, der regner på den samme måde, uanset om der sidder en blå, en rød eller en helt anden farve regering.
Det tror jeg at vi skal være glade for.
Hans Kristian Skibby (DD), 2023-01-18:
På en måde er det jo lidt kedeligt, hvis ministre altid bare henholder sig til praksis.
Hvis man kigger på motivationen og begrundelsen fra Det Økonomiske Råd, er der jo faktisk på den ene side nogle ting omkring en tilskyndelse til at arbejde, og så er der nogle præferencer i forhold til varigt at vælge det fra, eksempelvis hvis man ikke ønsker at arbejde mere.
Så fjernes effekten af det, og det var bare det, jeg gerne ville have at finansministeren tog et hensyn til, bl.a. via sådan en second opinion.
Det er aldrig for sent at blive klogere, for os alle.
Jette Gottlieb (EL), 2023-01-18:
Regeringen har jo meddelt, at den har høje ambitioner, når det gælder om at binde landet sammen og modvirke centraliseringen, og hvis jeg skal citere fra regeringsgrundlaget, handler det om en stærk infrastruktur på tværs af Danmark og om danskernes hverdag og ydermere om, at regeringen vil tage initiativer, der bekæmper støj og trængsel, og gøre den offentlige transport mere attraktiv.
Mener ministeren seriøst, at stigende billetpriser gør den offentlige transport mere attraktiv, og er ministeren enig i, at den fordeling af prisstigningerne, som er gennemført, hvor det er de korteste afstande, der får de højeste prisstigninger, vil medvirke til en styrkelse af den kollektive trafik?
Og hvordan vil ministeren ydermere forholde sig til den ansøgning, som trafikselskaberne annoncerede at de vil sende, om en yderligere forhøjelse i maj?
Sofie Lippert (SF), 2023-01-18:
Så vil jeg gerne høre ministeren – ministeren var lidt inde på det i sit første svar – i hvor høj grad det er ministerens ambition, at det skal være meritpædagoguddannelsen, der redder os igennem, for vi ser ind i en tid med faldende ungdomsårgange, og vi har nok brug for, at det ikke bare er dem, der er 5 år yngre, men også 5 år ældre end mig, der vælger pædagogvejen.
Christina Egelund (M), 2023-01-18:
For at være helt ærlig: Jeg tror ikke, at vi får løst det her problem med at vælge enten at styrke den ordinære pædagoguddannelse eller satse på meritpædagoguddannelsen.
Som jeg også indledte med at sige, tror jeg, at vi på det uddannelsespolitiske område skal spille på mange tangenter for at løse den her problemstilling, og så er der jo også alle mulige andre vilkår i samfundet, der ikke har noget med mit område at gøre, som også er vigtige.
Det handler jo om, at uddannelserne selvfølgelig er attraktive, at rekrutteringen dér bliver stærkere.
Det handler også om fastholdelse, og i virkeligheden kan vi jo så dér i fællesskab arbejde på efter- og videreuddannelse, også når man har virket som pædagog eller har en anden relevant arbejdsmarkedserfaring, som kan gøre, at man kan komme ind og blive en god pædagog.
Sofie Lippert (SF), 2023-01-18:
Jeg får lyst til, og det rækker lidt ud over det her, at høre, om ministeren vil være med til at sikre, at vilkårene omkring de her uddannelser så også er attraktive nok og måske endda mere attraktive på de her velfærdsområder, hvor vi har meget stor mangel, end vilkårene på andre uddannelser.
Christina Egelund (M), 2023-01-18:
Jeg er med på, at vi har en problemstilling i, at der ikke er stort nok optag på velfærdsuddannelserne bredt set.
Hvis spørgeren antyder, at for at få forbedret dem kræver det, at nogle andre uddannelser skal blive dårligere.
Altså, det er jeg ikke indstillet på som uddannelsesminister.
Sofie Lippert (SF), 2023-01-18:
Hvordan mener ministeren at en forringelse af vilkårene i meritpædagoguddannelsen harmonerer med regeringsgrundlagets formulering om at »styrke mulighederne for opkvalificering og efteruddannelse gennem hele arbejdslivet« og med aftalen om minimumsnormeringer, herunder aftalen om opkvalificeringspuljen, der skal medvirke til at sikre, at erfarne pædagogmedhjælpere kan opkvalificeres til pædagogiske assistenter og meritpædagoger, mens de fortsat er ansat i en institution?
Christina Egelund (M), 2023-01-18:
Der skal være gode muligheder for, at den enkelte kan dygtiggøre sig igennem hele livet.
Vi skal sikre, at uddannelsessystemet er fleksibelt, og at det hindrer blindgyder for den enkelte undervejs.
Derfor er jeg også glad for, at vi f.eks. har meritpædagoguddannelsen, som giver mulighed for, at personer med en hel række forskellige uddannelses- og erhvervsmæssige baggrunde kan blive pædagoger.
Det har vi jo talt om at der er et stærkt behov for.
På meritpædagoguddannelsen er adgangskravet for nylig sænket fra 5 til 2 års relevant erhvervserfaring for at gøre det nemmere at opkvalificere allerede ansatte medarbejdere.
Samtidig har Uddannelses- og Forskningsministeriet igangsat forsøg med en særlig tilrettelæggelse af meritpædagoguddannelsen målrettet personer, der allerede har en videregående uddannelse – det er det, man kalder for en sporskiftemodel – og det handler jo alt sammen om fleksibilitet.
Der er således blevet arbejdet på at sikre, at meritpædagoguddannelsen er en attraktiv mulighed for mange grupper, og det har jeg fortsat tænkt mig at arbejde på fremadrettet.
Jeg mener ikke, at KL's udmelding grundlæggende ændrer på, at uddannelsen i sig selv er et stærkt og fleksibelt supplement til den ordinære pædagoguddannelse, men jeg er som nævnt i min tidligere besvarelse altid åben for at se, om vi kan gøre mere for at sikre en bedre og mere attraktiv merituddannelse.
Så må jeg i forhold til spørgsmålets sidste del vedrørende minimumsnormeringsaftalen og opkvalificeringspuljen henvise til min kollega børne- og undervisningsministeren, da det sorterer under denne.
Men det er jo fuldstændig rigtigt, som spørgeren siger, at der ligger en grundig evaluering af den ordinære pædagoguddannelse, som peger på, at der er områder, hvor uddannelsen godt kan blive bedre.
Den har jeg læst, og jeg er sådan set også enig i konklusionerne, og med det vil jeg egentlig bare sige, at jeg er åben for alle gode idéer.
Jeg tror, at vi har en fælles ambition om, at det selvfølgelig ikke går, og at man for vores del, altså uddannelsesdelen, skal sikre, at vi har nok velfærdsmedarbejdere, og i det hele taget, at den nød skal knækkes.
Så jeg er også åben over for gode idéer fra spørgeren.
Ja, men selvfølgelig inden for rimelighedens grænser og inden for de grænser, som vores fælles økonomi jo også sætter.
Altså, jeg er jo grundlæggende enig i, at det vil være rigtig godt, hvis KL og parterne tager en dialog om det her.
Kommunerne har jo haft en praksis for at udbetale løn, og nu er der så opstået den her, jeg ved ikke, om man kan kalde det en konflikt, men i hvert fald en uoverensstemmelse, med den her nye udmelding fra KL.
Og derfor er der fra min side også bare en opfordring til, at man prøver at tale sig til rette.
Hvis jeg skal jeg forstå det rigtigt, er spørgsmålet så, om jeg kender til, om der er en dialog mellem børne- og undervisningsministeren og kommunerne eller bare en dialog i det hele taget?
Sofie Lippert (SF), 2023-01-18:
Om der er en dialog mellem ministerierne og kommunerne omkring det her problem.
Christina Egelund (M), 2023-01-18:
Ikke mig bekendt.
Det betyder ikke, at det ikke findes.
Men det er i hvert fald ikke noget, jeg lige på stående fod kan erindre at jeg har hørt om.
Nu diskuterer vi jo i de her dage politisk indblanding i den danske model, og det her er et overenskomstspørgsmål, og derfor er det også noget, som det er lidt vanskeligt fra regeringens side sådan meget bastant at gå ind i.
Og derfor er der selvfølgelig den her opfordring til at gøre det.
Sofie Lippert (SF), 2023-01-18:
Men til sidst vil jeg bare høre, om ministeren tror, at de her forringelser af vilkårene i meritpædagoguddannelsen vil medføre færre pædagogstuderende i fremtiden.
Christina Egelund (M), 2023-01-18:
Det håber jeg virkelig ikke at det vil, og det er måske også værd at fremhæve, at det på trods af KL's udmelding af 1. december stadig væk er en god uddannelse, og at der stadig væk er gode vilkår for de meritpædagogstuderende.
Men det er stadig væk en god uddannelse og under gode vilkår, og det skal det også være.
Sofie Lippert (SF), 2023-01-18:
Når vi snakker om KL's udmelding her om ikke at give mulighed for at give løn, må jeg indrømme, at vi i SF netop frygter, at det bliver en udfordring.
For den hidtidige ordning har været enormt gavnlig.
For rigtig mange har rigtig svært ved, når de har et voksenliv med børn, boliglån og bil, at få råd til at gå ned i indkomst og tage en pædagoguddannelse og jo altså opkvalificere sig fra ufaglært pædagogmedhjælper til meritpædagog, hvilket jo er noget, som ministeren og jeg tydeligvis deler en ambition om.
Så jeg er med på, at vi måske ikke kan se bort fra KL's udmeldinger, men deler ministeren min opfattelse at, at det er oplagt at sørge for, at der ikke findes økonomiske barrierer for at uddanne sig til meritpædagog?
Ja, og jeg kan jo læse, at din kollega børne- og undervisningsministeren kommer med en lignende opfordring og altså anbefaler, at KL og kommunerne finder en løsning på det her.
Men jeg kunne godt tænke mig at høre noget, for det er jo sådan lidt svært med ministerieopdelingerne.
Kender ministeren til, at der findes en dialog med kommunerne?
Det er jo derfor, det er uddannelses- og forskningsministeren og jeg, der står her, og jeg er nysgerrig på, hvad I tænker ovre i Uddannelses- og Forskningsministeriet omkring pædagoguddannelsen.
Der står ikke så voldsomt meget i det her regeringsgrundlag om professionsbachelorerne på velfærdsområdet, som jo alt andet lige er ret relevante, når vi snakker rekruttering.
Evalueringen af pædagoguddannelsen fra 2021 kaldte helt klart også på forbedringer, så jeg er lidt nysgerrig på, om der er nogen konkrete tiltag, som ministeren vil sætte i søen for at tiltrække flere studerende, både til meritpædagoguddannelsen, men også til pædagoguddannelsen generelt.
Jette Gottlieb (EL), 2023-01-18:
Når ministeren nu er vidende om, at der bliver lukket busruter i yderområderne, hvordan vil ministeren så tilrettelægge det, der står i regeringsgrundlaget om, at regeringen vil: »Understøtte busdækningen for både byer og yderområder«?
Og nu hjælper det altså ikke, at ministeren siger, at vi skal nedsætte et ekspertudvalg, for busruterne lukkede faktisk ved årsskiftet, og de betragtelige prisstigningerne blev gennemført i søndags.
Thomas Danielsen (V), 2023-01-18:
Men det ændrer ikke på, at vi bliver nødt til at tage den her drøftelse både kortsigtet og langsigtet .
Her og nu kommer der prisstigninger.
Vi står med en tårnhøj inflation, og prisstigningerne ser ud til p.t. at være nogenlunde 50 pct. af, hvad inflationen er.
Så den følger altså i hvert fald ikke inflationen på nuværende tidspunkt.
Dernæst bliver vi nødt til at se på, hvad vi gør, for at man i alle dele af landet kan befordre sig.
Det er jo det, der står i regeringsgrundlaget, og det er altså med et lidt længere sigte, at vi ønsker at sikre en bedre kollektiv transport, og dermed kommer vi jo også til at forgribe os lidt på et område, som faktisk ikke er et område, vi i dag kan blande os i.
Men det agter vi at gøre, for vi vil sikre bedre sammenhængskraft i hele Danmark.
Jette Gottlieb (EL), 2023-01-18:
Og på den baggrund er det jo spørgsmålet, om ministeren er villig til at finde midler her og nu til at redde yderområdernes busdrift, f.eks. gennem en ændret afgiftsstruktur på den individuelle transport, sådan at balancen mellem den kollektive og den individuelle transport igen forskydes til fordel for den kollektive.
Thomas Danielsen (V), 2023-01-18:
Og jeg må også bare sige, at vi står med en høj inflation.
Jeg er meget opmærksom på, hvad der skal ske i forhold til takststigningerne.
I øjeblikket er det sådan, at taksterne stiger gennemsnitligt knap 5 pct., og 1 l diesel er steget ca. 17 pct. Så det er jo ikke sådan, at det nødvendigvis lige bliver mere attraktivt at befordre sig med egen bil på grund af den inflation, vi står i.
Men det er komplekst, og derfor tager jeg situationen meget alvorligt.
For ordføreren har fuldstændig ret i, at når først ruter er lukket ned, bliver det vanskeligere at lokke folk til at benytte dem igen.
Jette Gottlieb (EL), 2023-01-18:
Agter regeringen at fortsætte idéudviklingen på de større infrastrukturprojekter, der har været fremlagt de seneste år, og vil ministeren oplyse om regeringens planer for Kattegatforbindelsen?
Thomas Danielsen (V), 2023-01-18:
Tak for det.
Som led i infrastrukturplanen for 2035 blev der af et bredt flertal i Folketinget aftalt en række forundersøgelser og analyser.
Enhedslisten er også med i den del af aftalen, der vedrører den kollektive transport.
For så vidt angår spørgsmålet om en fast Kattegatforbindelse, fremlagde den tidligere regering i juni sidste år resultaterne af en forundersøgelse.
Den daværende transportminister foreslog, at der gennemføres yderligere undersøgelser af projektets konsekvenser for natur, miljø og klima, før der kan tages endelig stilling til projektet.
Det var der politisk opbakning til videre drøftelser af.
Den nye regering har ikke taget stilling til, om sådanne yderligere undersøgelser skal gennemføres, men før yderligere undersøgelser i givet fald igangsættes, vil jeg drøfte undersøgelserne og deres indhold nærmere med Folketingets partier.
Jette Gottlieb (EL), 2023-01-18:
Når jeg spørger specielt til Kattegatforbindelsen i den her omgang, er det jo, fordi det ikke står klart, om regeringen agter at arbejde videre med projektet.
Nu kan jeg godt høre, at ministeren svarer, at det ved man simpelt hen ikke.
Men der er jo anvendt temmelig store summer på den forundersøgelse, og konklusionen på den var kort formuleret, at forundersøgelsen ikke gav anledning til at fortsætte projektet.
Det rejser så spørgsmålet, om den nuværende regering er klar til at komme med sådan en melding, så den ikke bare bliver hængende i luften.
Er ministeren klar til at komme med en utvetydig melding, i retning af at Kattegatforbindelsen som vejforbindelse er en død sild i denne regeringsperiode?
Christina Egelund (M), 2023-01-18:
Tak for det, og jeg er helt sikker på, at det her ikke er sidste gang, at vi to står over for hinanden i den her konstellation, og det glæder jeg mig oprigtigt til at vi skal.
Og så tak for spørgsmålet til et rigtig vigtigt emne, for dygtige pædagoger betyder rigtig meget i hverdagen for børn og unge og for udsatte, og derfor er det jo også enormt bekymrende, at der er så store udfordringer med at rekruttere nok pædagoger.
Jeg tror, at løsningerne på rekrutteringsudfordringerne skal findes på tværs af mange områder, og derfor er det selvfølgelig også mit sigte som uddannelses- og forskningsminister at have fokus rettet på at sørge for, at uddannelserne på det pædagogiske område er så attraktive som overhovedet muligt.
Det er klart, at her udgør meritpædagoguddannelsen et vigtigt og mere fleksibelt supplement til den ordinære pædagoguddannelse, bl.a. i forhold til at opkvalificere allerede ansatte medarbejdere.
KL har så den 1. december meldt ud, at der ikke er hjemmel i overenskomsterne til at udbetale løn for deltagelse i uddannelsesaktiviteter i forbindelse med meritpædagoguddannelsen, hvilket flere kommuner ellers har haft praksis med at gøre.
Jeg anser KL's udmelding for at være et overenskomstspørgsmål, og derfor er det et anliggende mellem parterne, som jeg ikke kan gå nærmere ind i, men jeg vil gerne sige, at det er min forhåbning, at KL og parterne vil gå i dialog med hinanden om, hvordan man i fællesskab kan sikre, at der fortsat er gode vilkår for opkvalificering på området.
KL's udmelding ændrer heller ikke på, at det fortsat vil være en prioritet for mig at sikre en god og attraktiv meritpædagoguddannelse.
Sofie Lippert (SF), 2023-01-18:
Hvordan vil ministeren, i lyset af at der ifølge BUPL vil mangle 14.000 ekstra pædagoger i 2030, sikre, at der uddannes tilstrækkeligt med pædagoger, herunder at pædagogmedhjælpere og pædagogiske assistenter har attraktive muligheder for at uddanne sig til pædagog?
Thomas Danielsen (V), 2023-01-18:
13 mio. kr.
13 mia. kr. rækker ikke helt så langt i det her projekt.
Jeg hørte bare spørgeren omtale et projekt på 13 mio. kr., det beklager jeg.
En ting, jeg måske synes man også bør tage i betragtning, er, at vi jo efterhånden har vænnet os til den fri bevægelighed mellem Øst- og Vestdanmark, hvad angår alle vores virksomheder, fragtcentralerne og opbygningen af vores samfund, og derfor er den sidste ting, jeg måske lige vil nævne, som er værd at tage i betragtning i forbindelse med en Kattegatforbindelse, den mere sikkerhedspolitiske del.
Men jeg kan jo sige, hvad der er af overvejelser i forbindelse med det her spørgsmål.
For der er jo ingen tvivl om, at der på den ene side er en god samfundsøkonomi i Kattegatforbindelsen, men at der på den anden side også er undersøgelser, der peger på klima- og miljøkonsekvenser osv.
Men ikke desto mindre er der jo grundlag for at lave nogle …
Jette Gottlieb (EL), 2023-01-18:
Det er måske også mere et spørgsmål om levende sild, men så vil jeg spørge på en anden måde: Agter regeringen at afsætte midler i den kommende finanslov til yderligere undersøgelser af spørgsmålet?
Så langt må regeringen være kommet.
Jamen så vil jeg opfordre ministeren til at se på den samfundsmæssige økonomi, der ligger i at lave en bane-færge-forbindelse over Kattegat i stedet for en vejforbindelse.
Det vil spare betragtelig mange midler, og det har jeg indtryk af at regeringen leder efter i andre sammenhænge.
Men så vil jeg spørge, om ministeren kan afsløre forholdet mellem de meget store udgifter, der kunne forventes for en Kattegatvejforbindelse, og så den ramponering af Togfonden DK, som regeringen ønsker at sætte i værk.
Togfonden DK har trods alt disponeret over et beløb på 13 mia. kr. i infrastrukturforliget.
Frederik Vad (S), 2023-01-19:
Tak for det.
Og tak til fru Pia Olsen Dyhr for den fysiske lykønskning herude, det blev jeg rigtig glad for.
Den sociale mobilitet i uddannelsessystemet er jo fuldstændig smadret, og jeg håber, at det er en af de mest interessante diskussioner, vi kan få i den her folketingssamling og i den her regerings tid.
Jeg kunne godt tænke mig at spørge fru Pia Olsen Dyhr: Hvad er SF's tilgang i den diskussion?
Altså, hvordan sikrer vi mere social mobilitet i et uddannelsessystem, hvor forældrenes baggrund bliver mere og mere definerende for, hvilket liv man selv får?
Pia Olsen Dyhr (SF), 2023-01-19:
Jeg er faktisk rystet over, hvor lidt vi har løst det problem.
Altså, faktisk tror jeg, at der i min generation var mere social mobilitet, end der er i den generation, vi ser ind i lige nu.
Jeg kommer jo fra et hjem, hvor man ikke havde bøger i reolen, og alligevel endte jeg med at få en universitetsuddannelse.
Det havde jeg aldrig fået, hvis ikke jeg var blevet hjulpet på vej.
Nu skal der nogle andre greb til, og vi har ikke løst det.
Jeg tror heller ikke, at det, at man siger, at 25 pct. skal på en lang videregående uddannelse, bare automatisk løser problemet.
Jeg tror, at noget af det, vi skal kigge ind i, er, hvordan vi styrker nogle af erhvervsuddannelserne, hvordan vi styrker og løfter velfærdsuddannelserne, så vi får flere ind på dem, og hvordan vi samtidig giver de unge de faglige kompetencer, de skal have, med i rygsækken helt fra folkeskolen.
Og det er jo ikke kun boglige kompetencer, man skal have i det samfund, vi lever i; man skal også have praktiske kompetencer, men man skal også have sociale kompetencer.
Det er egentlig en af musklerne.
Men jeg tror simpelt hen, at vi er nødt til at tænke ret nyt, altså tænke ud af boksen og ikke kun invitere til trepartsforhandling, men i virkeligheden også kigge mod de steder i verden, hvor man er bedre til at løse det med social mobilitet, end vi er i Danmark.
Jeg er frisk på at tænke helt nyt her.
Frederik Vad (S), 2023-01-19:
Tak for det.
Det virker, som om der er grobund for et rigtig godt samarbejde her.
Ordføreren talte lige før om udrulning af fjernvarme.
Altså, vi kommer heller ikke i mål med den grønne omstilling, uden at flere får en erhvervsuddannelse.
Så hvordan tror ordføreren at vi kan lave en eller anden form for paradigmeskifte, hvor vi faktisk sikrer, at de uddannelser, som skaber mest social mobilitet, også er dem, som står først for, når der skal falde finansiering?
Pia Olsen Dyhr (SF), 2023-01-19:
Der handler det jo om, at vi skal hæve taxameteret på erhvervsuddannelserne, altså det beløb, der bliver brugt på erhvervsuddannelserne.
Det er jo helt skævt i forhold til alle mulige andre ungdomsuddannelser i dag.
Noget af det, vi forhandlede med den tidligere regering, og som jeg syntes var godt, var »Danmark kan mere I« – et glimrende forlig, der desværre ikke er flertal for i dag, men hvor vi jo faktisk lagde flere penge ind til erhvervsuddannelserne.
Et gigantisk løft af vores erhvervsuddannelser er noget af det, jeg mener er vejen frem, men det er jo ikke nok.
Vi skal have ændret hele materiellet; de sidder ude på de erhvervsuddannelser med gammelt materiel, som virksomhederne siger man jo ikke kan bruge, når man efterfølgende kommer ud på en virksomhed.
Men jeg tror også, det kræver, at der allerede i folkeskolen gøres noget, så folk også får muligheden for at vælge erhvervsuddannelser til, eller at man kan komme der, når man har været ude på arbejdsmarkedet i ufaglært job, altså at erhvervsuddannelsen så bliver en attraktiv vej.
For vi har alt for mange mennesker, der er ufaglærte eller mangler uddannelse, når de er i 20'erne.
Lea Wermelin (S), 2023-01-19:
Det er selvfølgelig meget oplagt også at kigge på hele psykiatrien, og jeg er også enig i, at det ikke løser det hele.
Jeg tror, at hvis man kigger på tallene for, hvor mange unge der hverken er i uddannelse eller i arbejde, så vil man også kunne se, at de tal desværre ikke har forandret sig igennem mange år.
Der er for stor en gruppe, der står udenfor, og som på en eller anden måde er blevet efterladt, i hvert fald i forhold til de politiske initiativer, der er blevet taget.
Noget af det, vi konkret har foreslået, er dels en kommission, der skal kigge på det her, dels en invitation til en trepartsforhandling og fokus på fritidsjob.
Jeg vil gerne høre, om det også er nogle forslag, som Danmarksdemokraterne kan se sig selv i, eller om der er andre initiativer, der er blevet tænkt over fra jeres side.
Tak for det.
Nu bed jeg mærke i, at fru Inger Støjberg sagde, at hun ikke var den allerstørste fan, og det giver i hvert fald plads til lidt fortolkning, for selv om man ikke er den allerstørste fan, kan man jo godt gå til nogle koncerter i ny og næ.
Så jeg vil også gerne kvittere for det samarbejde, som der bliver lagt op til fra Danmarksdemokraternes side.
Et af de områder, som ikke blev nævnt i forhold til den liste af ting, som der også er en forventning hos fru Inger Støjberg om at vi kan samarbejde om, er unge på kanten.
Det er egentlig det, jeg gerne vil spørge ind til, for vi kan jo se på tallene, at der er op imod 45.000 børn og unge, som ikke har fået ordentligt fodfæste og hverken er i uddannelse eller på arbejdsmarkedet, og det er en af de ting, som man har defineret som en stor udfordring i det regeringsgrundlag, der ligger.
Så jeg vil egentlig gerne høre fru Inger Støjberg, om Danmarksdemokraterne er enige i, at det også kunne være med på listen over de ting, som vi kan samarbejde om.